Vrou (59) verjaag aanvallers met wapenArgieffoto ŉ 59-jarige vrou het Vrydagaand aanvallers buite haar huis met ŉ vuurwapen verjaag. Kol. Mtsholi Bhembe, woordvoerder van die polisie, het gesê die voorval het omstreeks 20:00 by haar huis in Rivulets, Schagen, sowat 15 km buite Nelspruit in Mpumalanga plaasgevind. Die vrou was glo alleen in die huis besig om te slaap toe sy van ŉ geluid wakker geword het en ondersoek gaan instel het. Marius Müller, nasionale operasionele koördineerder van AfriForum, het aan Maroela Media gesê die aanvallers het ŉ venster van die huis gebreek. Die vrou het tussen drie en vier aanvallers gewaar toe sy gaan ondersoek instel het en die verdagtes het toe glo op haar losgebrand. “Sy het terug geskiet en die verdagtes het gevlug. Daar is bloed op die toneel aangetref – sy is nie geskiet nie so dit beteken dus óf hulle het hulself gesny toe hulle die venster gebreek het óf sy moes een van hulle gewond het.” Die polisie ondersoek ŉ saak van huisbraak.